open-index/open-wikipedia-markdown huggingface dataset:
Smiltvabaliai

**Smiltvabaliai** (*Trogidae*) – vabalų (*Coleoptera*) šeima. Kūnas juodas, ovalinis, išgaubtas. Antenos 10-narės, su trinare buožele. Antsparniai su gumburėlių eilėmis. Ant gumburėlių auga plaukeliai. Trindami pilvelį į antsparnius išgauna į svirpimą panašų garsą.

Gyvena sausose smėlėtose vietose. Minta gyvūnų lavonais. Lervos vystosi dirvoje urveliuose po dvėsena. 

Pasaulyje yra apie 300 rūšių, priklausančių 3 gentims. Lietuvoje 3 rūšys. 

## Nuorodos
* Trogidae 
* British Insects: the Families of Coleoptera : Trogidae
Liūnvabaliai

**Liūnvabaliai** (*Helodidae*) – vabalų (*Coleoptera*) šeima. Kūnas iki 6 mm ilgio, ovalinis, neišgaubtas, apaugęs švelniais plaukeliais. Antenos siūliškos arba pjūkliškos.

Gyvena vandens telkinių krantuose, minta ten augančių augalų stiebeliais.

Pasaulyje yra apie 1200 rūšių. Lietuvoje gyvena apie 20 rūšių.
Kamuolvabaliai

**Kamuolvabaliai** (*Byrrhidae*) – vabalų (*Coleoptera*) šeima, kuriai priklauso smulkūs ir vidutinio dydžio vabalai. Kūnas 2-13 mm ilgio, ovalinis ar kiaušiniškas, labai išgaubtas, apaugęs švelniais plaukeliais. Galva įtraukta į prieškrūtinį, todėl iš viršaus nematyti arba matomas tik priekinis jos kraštas.

Vabalai randami samanose, po akmenimis, miško paklotėje, smėlio kopose. Lervos gyvena dirvoje.

Minta augaliniu detritu ir samanomis.

Pasaulyje yra apie 700, Lietvoje – apie 14 rūšių.

* Gentis *[[Limnichus]]*
** Mažylis kamuolvabalis (*Limnichus pygmaeus*)
* Gentis *[[Simplocaria]]*
** Juostuotasis kamuolvabalis (*Simplocaria semistriata*)
* Gentis *[[Morychus]]*
** Žalsvasis kamuolvabalis (*Morychus aeneus*)
* Gentis *[[Lamprobyrrhulus]]*
** Rutuliškasis kamuolvabalis (*Lamprobyrrhulus nitidus*)
* Gentis *[[Cytilus]]*
** Blizgantysis kamuolvabalis (*Cytilus sericeus*)
* Gentis *[[Byrrhus]]*
** Paprastasis kamuolvabalis (*Byrrhus pilula*)
** Dėmėtasis kamuolvabalis (*Byrrhus pustulatus*)
** *[[Byrrhus arietinus]]*
** *[[Byrrhus fasciatus]]*
* Gentis *[[Porcinolus]]*
** Raibasis kamuolvabalis (*Porcinolus murinus*)
* Gentis *[[Curimopsis]]* (*Syncalypta*)
** Šeriuotasis kamuolvabalis (*Curimopsis setigera*)
** *[[Curimopsis paleata]]*

## Nuorodos
* The North American Byrrhidae 
* BYRRHIDAE
Pjūklavabaliai

**Pjūklavabaliai**, **pjūklaūsiai** (*Heteroceridae*) – vabalų (*Coleoptera*) šeima. Kūnas 3-6 mm ilgio, plokščias, apaugęs trumpais gulsčiais plaukeliais, kurie juodame fone sudaro geltonai rudą ar margą raštą. Antenos 10-11-narės, su netaisyklinga pjūkliška buožele. Kojos rausiamosios. Priekinės blauzdos plačios, su stambiais danteliais.

Gyvena ežerų, upių krantų drėgname smėlyje ar dumle išraustuose urveliuose.

Pasaulyje yra apie 250, Lietuvoje – apie 8 rūšys.
Raudsparnė

**Raudsparnė** – kaimas Kelmės rajono savivaldybėje, Kurtuvėnų RP, šalia kelio Šiauliai-Pagėgiai. Apylinkėse – kalvynas, Raudsparnės miškas.

## Gyventojai

## Šaltiniai
Skiautvabaliai

**Skiautvabaliai** (*Dascillidae*) – vabalų (*Coleoptera*) šeima, kuriai priklauso vidutinio dydžio, siauri vabalai. Antenos iš 11 narelių, siūliškos. Užpakaliniai dubenėliai turi šlauninius dangčius. Kojų letenos penkianarės, su odiškomis skiautėmis.

Aptinkami ant žolinių augalių žiedų. Lervos gyvena drėgnoje dirvoje, minta augalų šaknimis.

Pasaulyje yra apie 400 rūšių. Lietuvoje paplitusi viena rūšis – **paprastasis skiautvabalis** (*Dascillus cervinus*).

## Nuorodos
* DASCILLIDAE
Vakarų Sajanas

**Vakarų Sajanas** () – kalnų sistema Rusijoje, Pietų Sibire, Krasnojarsko krašte ir Tuvoje; Sajanų kalnų dalis. Nusitęsęs 600 km šiaurės rytų kryptimi, nuo Mažojo Abakano aukštupio iki susidūrimo su Rytų Sajanu ties Udos aukštupiu. Šiaurėje ribojasi su Minusinsko, pietuose – su Tuvos dubuma.

Kalnai sudaryti iš skalūnų, kvarcitų, klinčių. Įdubose – nuosėdinės uolienos. Geležies, vario, kobalto rūdų, nikelio, chromo, švino, cinko, molibdeno, asbesto telkiniai.

Vakarų Sajano vakariniai daliai būdingi siauri aštriaviršūniai kalnagūbriai, suskaidyti upių slėnių. Dauguma kalnagūbrių priklauso vidutinkalniams. Aukštikalnių reljefas būdingas Sajano kalnagūbriui, Kyzyl Taigos masyvui (aukštis 3121 m – aukščiausia Vakarų Sajano vieta), Ergaki kalnagūbriui. Pietuose charakteringos tarpukalnių dubumos (Usos ir Turano-Ujuko).

Klimatas ryškiai kontinentinis, su būdinga ilga ir šalta žiema bei trumpa vėsia vasara. Vidutinė sausio mėnesio temperatūra (1000–1400 m aukštyje) nuo -20 °C iki -25 °C, dubumose iki -30 °C. Vidutinė liepos temperatūra 10-12 °C, dubumose iki 20 °C. Kritulių kiekis priklauso nuo šlaitų padėties: šiauriniuose šlaituose 400–1200 mm per metus, pietiniuose šlaituose ir dubumose – iki 400 mm.

Upės priklauso Jenisėjaus baseinui: Abakanas, Kantegiras, Alašas, Usas, Ujukas.

Kalnų pašlaitėse vyrauja tamsioji taiga (sibirinės pušys, kėniai, eglės), 1500–1800 m aukštyje – kedrų ir maumedžių retmiškiai. Pietiniai Vakarų Sajano šlaitai padengti kalnų miškastepe. Aukštikalnėms būdingos kalnų tundros, subalpinės ir alpinės pievos, akmenynai.

## Šaltiniai
Paraudžiai

:: *Apie kaimą Bubių seniūnijoje žr. [[Paraudžiai (Bubiai)]]*.

**Paraudžiai** – kaimas Šiaulių rajono savivaldybėje, 1 km į šiaurės rytus nuo Raudėnų.

## Gyventojai

## Šaltiniai
Paraudžiai (Bubiai)

**Paraudžiai** – kaimas Šiaulių rajono savivaldybėje, 3 km į pietvakarius nuo Bubių. Kaimą supa Paraudžių miškas, pro jį prateka Raudos upelis, yra kalvynas.

## Etimologija

Kaimo vardas – vandenvardinis vietovardis, priesagos *pa-* darinys nuo čia tekančio Raudos upelio.

## Gyventojai

## Šaltiniai
Pavėžupis

**Pavėžupis** (arba ***Šilo Pavėžupis***) – kaimas Kelmės rajono savivaldybėje, Kurtuvėnų reg. parko pakraštyje, 2 km į rytus nuo Laikšių. Pavėžupio paštas yra Laikšėse. Išlikęs Pavėžupio dvaras su parku, yra žuvininkystės muziejus. Paminklinis akmuo Putvinskių giminei. Kaimo šiaurėje plyti miškai, vakaruose telkšo žuvininkystės tvenkiniai.

## Etimologija

Dvarvietė buvo įkurta prie trumpučio Vėžupio upelio (ilgis apie 6 km) tarp šilų, taip ir kilo gyvenvietės pavadinimas Šilo Pavėžupis (vandenvardinis vietovardis).

## Istorija

Šilo Pavėžupio dvaras priklausė Putvinskiams. XIX a. pabaigoje čia buvo vienas draudžiamos spaudos platinimo centrų, 1899 m. įkurta slapta lietuviška mokykla. 1936 m. pastatyta nauja Šilo Pavėžupio pradinė mokykla, kuriai 1989 m. suteiktas Vlado Putvinskio vardas.

## Gyventojai

### Žymūs žmonės
* Rapolas Putvinskis (1824–1904), dvaro savininkas, dalyvavęs 1863 m. sukilime ir už tai devyneriems metams ištremtas į Sibirą.
* Vladas Putvinskis (1873–1929), dvare gyvenęs tautinio pasipriešinimo carinei valdžiai organizatorius, visuomenės veikėjas.
* Vytautas Putvinskis-Pūtvis (1901–1942), ūkininkas, visuomenės veikėjas.
* Žemaitė (1845–1921), rašytoja, kuri 1905–1906 m. dvare gyveno ir dirbo šeimininke.

## Šaltiniai

* 

## Nuorodos
* Dvaras ir parkas 
* Muziejus
Badauskiai

**Badauskiai** – kaimas Kelmės rajono savivaldybėje, Kurtuvėnų reg. parke, Padubysio miško pietiniame pakraštyje. Yra Badauskių piliakalnis, stūkso Badauskių akmuo (su įvairiais ženklais), yra I pasaulinio karo aukų kapinės.

## Gyventojai

## Šaltiniai
Galvydiškė

:: *Apie buvusią gyvenvietę prie Vilniaus žr. [[Gelvadiškės]]*.

**Galvydiškė** – kaimas Kelmės rajono savivaldybėje, 5 km į pietryčius nuo Šaukėnų, Kurtuvėnų reg. parke, iš visų pusių apsuptas miškų. Stūkso Galvydiškės piliakalnis. Kaimelio vakaruose į Šonos upelį įteka Juodupis.

## Gyventojai

## Šaltiniai
Vainagiai (Kelmė)

**Vainagiai** – kaimas Kelmės rajono savivaldybėje, Kurtuvėnų regioniniame parke, apsuptas miškų. Kaime stūkso Vainagių piliakalnis, ant kurio tarpukario metu vykdavo teatro vaidinimai.

## Gyventojai

## Šaltiniai
Liublianos Olimpija

**Liublianos „KK Union Olimpija“** – 1946 m. įkurtas Slovėnijos krepšinio klubas.

## Istorija

Komanda nuo pat įkūrimo tapo viena stipriausių Jugoslavijos komandų, vėliau Slovėnijai atgavus nepriklausomybę, diktavo madas šios šalies krepšinio lygoje. Komandą ilgą laiką treniravo Zmago Sagadinas, su kuriuo Liublijanos komanda pasiekė didžiausias pergales.

Daug kartų kito komandos pavadinimas, iš pradžių ji vadinosi „Svoboda“. Vėliau tapo „ASK Olimpija“, „Brest Olimpija“, „Iskra Olimpija“, „Smelt Olimpija“ ir galiausiai „Union Olimpija“.

2006 m. komandą ištiko finansinė krizė, visi ekipos žaidėjai prabilo apie nemokamus atlyginimus, „Olimpiją“ dėl nesumokėtos algos paliko keli žaidėjai ir treneris Tomo Mahoričius.

Komanda panaikinta 2019 m., kai iš Liublianos „Olimpijos“ ir Zagrebo „Cedevitos“ sudarytas naujas klubas Liublianos „Cedevita Olimpija“.

## Pasiekimai

* 1957, 1959, 1961, 1962, 1966, 1970 m. Jugoslavijos čempionai
* 2002 m. Adrijos lygos čempionai
* 1994 m. Europos taurės laimėtojai
* 1997 m. Eurolygos trečios vietos laimėtojai
* 2003, 2004, 2005, 2007, 2008, 2009, 2013 m. Slovėnijos Supertaurės laimėtojai
* Daugkartiniai Slovėnijos lygos ir taurės laimėtojai

## Garsiausi žaidėjai

*  Ivo Daneu
*  Boštjan Nachbar
*  Šarūnas Jasikevičius
*  Sani Bečirovič
*  Jure Zdovc
*  Mindaugas Žukauskas
*  Gregor Fučka

## Nuorodos

* Oficialus puslapis 
* Oficialus Adrijos lygos puslapis 
* Oficialus Slovėnijos lygos puslapis
Gelučiai

**Gelučiai** (arba ***Gėlučiai***) – viensėdis Kelmės rajono savivaldybėje, pietinėje Kurtuvėnų reg. parko dalyje, 1 km į vakarus nuo kelio Šiauliai-Pagėgiai. Kaimo šiaurėje prieina Šonos miškas, pietuose – Gelučių miškas. Išlikusi dvaro sodyba: Gelučių dvaro rūmai (pastatyti 1791 m.), akmeninė dvaro pieninė (pastatyta 1912 m.).

## Gyventojai

### Žymūs žmonės
* Jan Janowicz (1893–1964), gydytojas, chirurgas.
 
## Šaltiniai

*
Saulius Kuzminskas

**Saulius Kuzminskas** (g. 1982 m. gegužės 30 d. Vilniuje) – Lietuvos krepšininkas rungtyniavęs Molėtų Ežerūno-kario komandoje. Jo jaunesnysis brolis Mindaugas rungtyniauja Atėnų "Aris"

## Karjera

S. Kuzminskas savo karjerą pradėjo „Sakalų“ komandoje, joje per vienerias rungtynes pelnydavo vidutiniškai po 4,3 taško. Pasibaigus sezonui krepšininkas nusprendė vykti į NCAA lygos Berklio universitetą, tačiau taip ir nepritapo šioje ekipoje, tad praleidęs JAV tik vieną sezoną grįžo į LKL ir tapo „Šiaulių“ komandos vienu iš lyderiu. „Šiauliuose“ talentingą aukštaūgį pastebėjo „Lietuvos Ryto“ komandos vadovai ir pakvietė į savo gretas.

Vilniuje krepšininkas praleido du sezonus, tačiau žaidė labai nedaug, geriausias jam buvo 2003–2004 m. LKL sezonas, kuriame per rungtynes S. Kuzminskas pelnė po 10,3 taško. Po 2004–2005 m. sezono krepšininkas išvyko į Prancūzijos komandą „Maritime“, šalies lygoje vidutiniškai pelnė po 5,1 taško, o FIBA Europos taurės varžybose po 8,4 taško.

2006–2007 m. sezoną lietuvis pradėjo Liublijanos komandoje, tačiau šiai pasitraukus iš Eurolygos turnyro paliko komandą ir 2007 m. vasario mėnesį perėjo į Vokietijos Oldenburgo klubą.

Pasibaigus 2006–2007 m. sezonui krepšininkas paliko Vokietiją ir grįžo į „Šiaulių“ komandą, kurioje jau buvo žaidęs 2001–2003 m.

2009 m. rugsėjo 24 d. sudarė vienrių metų sutartį su Lenkijos Sopoto „Trefl“ klubu. 2010 m. rugsėjo 6 d. pasirašė vienerių metų sutartį su Ventspilio „Ventspils“ klubu.

2012 m. rugsėjo 17 d. pasirašė sutartį iki sezono pabaigos su Šiaulių „Šiaulių“ klubu.
2015 m. gegužės 6 d. paskelbė apie karjeros pabaigą.

## Pasiekimai

* 2002,2003 m. LKL žvaidžių dienos dalyvis
* 2004, 2005 m. LKL vicečempionas
* 2005 m. ULEB taurės laimėtojas
* 2005 m. BBL vicečempionas
* 2007 m. Slovėnijos taurės vicečempionas
* 2008,2009 m. LKL vietos laimėtojas
* 2012 m.  Lenkijos taurės laimėtojas
* 2014 m. NKL 3 vietos laimėtojas
* 2015 m. NKL vicečempionas

## Šaltiniai
Mirskiškė

**Mirskiškė** – kaimas Šiaulių rajono savivaldybėje, Kurtuvėnų regioninio parko rytiniame pakraštyje. Išlikusi dvaro sodyba, technikos paminklas – XIX a. statytas vandens malūnas su veikiančia technologine įranga. Šalia dvaro yra Pirmojo pasaulinio karo karių kapinės. Vakaruose plyti Paraudžių miškas.

## Istorija

Buvęs Bubių dvaro palivarkas. Dvaras priklausė Platono Zubovo broliui Dmitrijui, 1836 m. jį paveldėjo Nikolajus Zubovas, kuris, pasinaudodamas likusia Dubysos-Ventos kanalo įranga, užtvenkė Dubysą ir pastatė vandens malūną. Dvarus išparceliavus jo savininku tapo Zubovo žentas Vladas Kurkauskas, Vilniaus miesto komendantas, Klaipėdos krašto gubernatorius. Dvaras grąžintas jo palikuonims.

## Gyventojai

### Žymūs žmonės
* Adolfas Šleževičius (1948–2022), politikas, ministras pirmininkas 1993–1996 m.

## Galerija

Mirskiskemalunas.jpg|Mirskiškės malūnas
Mirskiskemalunas1.jpg|Mirskiškės malūnas
Mirskiskedubysa.jpg|Dubysa ties Mirskiške
Mirskiskedubysa1.jpg|Dubysa prie malūno užtvankos


## Šaltiniai
Jusaičiai

**Jusaičiai** – kaimas Šiaulių rajono savivaldybėje, 3 km į šiaurę nuo Bazilionų, Dubysos aukštupyje. Kaimo vakaruose į Dubysą įteka Tilžės upelis). Kaime yra alkakalnis.

## Gyventojai

## Šaltiniai
Apalačai

**Apalačai** (, ) – vidutinio aukščio kalnai Šiaurės Amerikos rytuose, JAV ir Kanadoje. Ilgis 2600 km. Driekiasi pietvakarių kryptimi. Šiaurinė ir pietrytinė kalnų dalis sudaryta iš kristalinių uolienų, vakarinė ir pietvakarinė – daugiausia iš nuosėdinių (smiltainio, dolomito, klinties). Akmens anglies, naftos, gamtinių dujų, geležies rūdos, titano, asbesto telkiniai.

Šiauriniams Apalačams (į šiaurę nuo Mohoko ir Hadsono upių) būdingi banguoti plokščiakalniai (400–600 m aukščio), tarp kurių iškyla pavieniai masyvai ir kalnagūbriai – Adirondakas, Žalieji kalnai, Baltieji kalnai ir kt. su aplygintomis viršūnėmis ir nuolaidžiais šlaitais. Masyvai atskirti plačiais slėniais. Daug trogų. Pietiniai Apalačai sudaryti iš aukštai iškylančio Mėlynojo kalnagūbrio (aukštis iki 2037 m, Mičelo k. – aukščiausia Apalačų vieta) ir daugybės trumpų paralelinių kalnagūbrių ir masyvų, atskirtų plačiais erodavusiais slėniais ir duburiais. Šiaurės rytuose yra Pidmonto plynaukštė, vakaruose – Apalačų plynaukštė. Šiaurinėje dalyje būdingi spygliuočių ir mišrieji miškai, piečiau 41° š. platumos – papėdėse – plačialapių miškai (kaštonai, ąžuolai, klevai ir kt.), aukščiau 1000 m – mišrieji ir spygliuočių miškai.

## Išnašos
Sergio Badilla Castillo

**Serchijas Badilja Kastiljo** (g. 1947 m. lapkričio 30 d. Valparaiso mieste Čilėje) – poetas, dramaturgas, prozininkas.

Kelis dešimtmečius jis gyveno Švedijoje, dėstė universitete dirbo radijo žurnalistu.

Badilla Castillo yra išleidęs septynias apsakimų knygas, dvi pjeses. Jis laikomas labiausiai skandinavų literatūros paveiktu Lotynų Amerikos poetu.

Jis taip pat yra tarptautinio poetinio transrealizmo judėjimo pradininkas. Jo poezija pelnė keletą tarptautinių prizų, versta į anglų, prancūzų, arabų, katalonų, makedonų, portugalų, suomų ir švedų kalbas.

## Kūryba
* *Sign’s Dwelling*. Bikupa Editions. 1982. Stokholmas. (poezija)
* *Cantoniric*. LAR Editions. 1983. Madridas. (poezija)
* *Reverberations Of Aquatic Stones*. Bikupa. 1985. Stokholmas. (poezija)
* *Terrenalis*. Bikupa Editions. 1989. Stokholmas. (poezija)
* *Nordic Saga*. Monteverdi Editions. 1996. Čilės Santjagas. (poezija)
* *The Fearful Gaze of the Bastard*. 2003. Valparaisas. (poezija)
* *Transrealistic Poems and Some Gospels*. 2005. Aura Latina. Santjagas/Stokholmas. (poezija)
Karčemos

**Karčemos** – kaimas Radviliškio rajono savivaldybėje, prie kelio  ir jo sankryžos su keliu , 2 km į pietryčius nuo Radviliškio. Truputį į rytus telkšo Arimaičių ežeras.

## Istorija

1902 m. veikė slapta lietuviška mokykla, 1953 m. įsteigta pradinė mokykla, 1953–1977 m. septynmetė, aštuonmetė, 1977–2004 m. vėl pradinė mokykla. 1953 m. įsteigta biblioteka, medicinos punktas.

1950–1992 m. Gražionių tarybinio ūkio pagalbinė gyvenvietė. 1968–1977 m. buvo Sedūnų apylinkės centras. 2009 m. sausį–rugsėjį buvo seniūnaitijos centras.

## Gyventojai

### Žymūs žmonės

Kaime gimė:
* Jonas Petruitis, visuomenės ir karinis veikėjas, pulkininkas.

## Šaltiniai
Wii Music

**Wii Music** − 2008 m. išleistas kompiuterinis žaidimas „Nintendo Wii“ konsolei, kuriame, naudojant judesiui jautrius valdiklius Wii Remote ir Wii Nunchuk, galima imituoti muzikavimą įvairiais muzikos instrumentais. „Wii Music“ yra vienas iš Wii serijos žaidimų (kiti „Wii Sports“ ir „Wii Play“).

Apie „Wii Music“ buvo užsiminta, kaip apie „Nintendo Wii“ konsolės 2006 m. pardavimo pradžios žaidimą, tačiau žaidimas išleistas tik 2008 m. ir buvo išplatintas 3,25 mln. vienetų tiražu. Žaidime galima groti 66 instrumentais, tarp kurių: būgnai, trimitas, gitara, smuikas, sitaras ir kt.

## Išnašos
Kilimandžaras

**Kilimandžaras** () – vulkaninis masyvas Rytų Afrikoje, Tanzanijos teritorijoje. Susidaręs Rytų Afrikos lūžių zonoje. Masyvas sudarytas iš 3 kūgių: Kibo (5895 m – aukščiausia Afrikos vieta), Mavenzi ir Širos. Sudaro bazaltai ir fonolitai. Kibo viršukalnėje – aktyvus vulkanizmas, į orą išmetamos fumarolės. Papėdėje – savanos, šlaituose – ekvatoriniai kalnų miškai, senecijų ir lobelijų giraitės, viršūnėje – amžini sniegynai ledynai. Įeina į Kilimandžaro nacionalinį parką.

Pirmieji kalną pastebėję europiečiai buvo vokiečių keliautojai Johanesas Rebmanas ir Johanas Liudvigas Krapfas (1846 m.). Pirmoji įkopė austrų ekspedicija (1889 m). Vokiečių valdymo metais Kilimandžaras vadintas **Kaizerio Vilhelmo kalnu** (*Kaiser-Wilhelm-Spitze*). 1995 m. vasario 5 d. į Kilimandžarą įkopė Vladas Vitkauskas (tiesa, dar 1966 m. į kalną įkopė JAV gyvenęs lietuvis Arvydas Bertulis).

## Šaltiniai
Dengtiltis

**Dengtiltis** – kaimas Šiaulių rajono savivaldybėje, 2 km į šiaurę nuo Bazilionų, rytiniame Kurtuvėnų RP pakraštyje. Technikos paminklas – vandens malūnas.

## Gyventojai

## Šaltiniai
Kabliavabaliai

**Kabliavabaliai** (*Dryopidae*) – vabalų (*Coleoptera*) šeima, kuriai priklauso nedideli vabalai. Kūnas 2,5-10 mm ilgio, kresnas, beveik cilindriškas, apaugęs tankiais plaukeliais. Tarp plaukelių laikoma oro atsarga kvėpavimui kai vabalas būna vandenyje. Antenos 11-narės.

Gyvena vandenyje ar prie vandens ant augalų. Ropoja kabindamiesi stipriais nagais už dugno, akmenų ar vandenyje augančių augalų. Dieną dažnai skraido virš vandens.

Pasaulyje yra apie 200 rūšių. Lietuvoje žinomos 6 rūšys.

## Nuorodos
* DRYOPIDAE
Lauris Reiniks

**Lauris Reinikas** (latv. *Lauris Reiniks*, g. 1979 m. liepos 11 d., Duobelėje) – latvių pop muzikantas.

Iki šiol išleido 4 solo albumus, iš kurių albumas *Lidot savādāk* tapo Auksiniu. Žinomiausios Laurio Reiniko dainos yra *Es neesmu neprātīgs*, *Tev šodien vienalga*, *Tik balti*, *Es tev apmulsis*, taip pat *Sirds sadeg neparasti*, kuri 2002 m. gavo metų vertingiausios dainos titulą Latvijas Radio 2 *Muzikiniame Banke* ir nugalėjo nominacijoje Radio hitas 2002 Latvijos Muzikos įrašų metų apdovanojimuose, taip pat nugalėjo kaip geriausias solo atlikėjo video LNT muzikos video apdovanojimų ceremonijoje. Daina *Tell Me*, kurią Lauris atliko kartu su Marija Naumova 2003 m. gavo autorinių teisių agentūros AKKA/LAA apdovanojimą kaip daugiausiai grota daina radijuje ir televizijoje.
2003 m. kartu su Martinu Freimaniu ir Yana Key buvo suformuotas Eurovizijos trio F.L.Y. ir grupės atlikta daina *Hello From Mars* įtikinamai nugalėjo Latvijos nacionalinėje atrankoje.

Lauris Reinikas kaip aktorius dalyvavo ir dvejuose miuzikluose: 2004/2005 m. miuzikle *Mūzikas skaņas* ir 2005 m. miuzikle *Autoplanēta*. Jis yra buvęs ir reklaminiu veidu kelioms kompanijoms, taip pat reklamos balsas kompanijos Coca-Cola dainai *Mazajiem, lielajiem*.

2005 m. Lauris Reinikas atstovavo Latviją Europos Sąjungos koncertiniame ture po Slovakijos didžiuosius miestus. O duetas *And You Came* iš jo naujausiojo albumo *Debesskrāpju spīts*, kurį muzikantas atliko kartu su estų dainininke Maarja, tapo populiaria daina abiejų atlikėjų gimtinėse ir pradėjo skambėti taip pat kitų šalių radijo stotyse.

Jau nuo 1998 m. Lauris Reinikas yra buvęs TV laidų vedėju Latvijos Televizijoje.

## Diskografija
* *Planet 42* (2002)
* *Lidot savādāk* (2003)
* *Tik balti* (2003)
* *Never Look Back* (su F.L.Y.) (2003)
* *Debesskrāpju spīts* (2005)
* *Nakts veikalā* (2007)
* *Es skrienu* (2010)
* *Aš bėgu* (2011)
* *Ma jooksen* (2011)
* *Lauris Reiniks Ziemassvētkos* (2012)
* *Lauris Reiniks – Labāko dziesmu izlase* (2017)

## Nuorodos
* laurisreiniks.com
Koračo taurė

**Radivojaus Koračo taurė** – nuo 1972 iki 2002 m. organizuotos kasmetinės Europos krepšinio varžybos. Tai buvo trečios pagal pajėgumą varžybos po Eurolygos ir Europos taurės.

Turnyras pavadintas legendinio Jugoslavijos krepšinio Radivojaus Koračo, žuvusio 1969 m., garbei.

Pirmuoju turnyro nugalėtoju tapo Jugoslavijos Zagrebo „Lokomotiv“ (dabar „Cibona“) komanda, paskutiniuoju čempionu tapo Nansio SLUC iš Prancūzijos.
Gottlieb Pinball Classics

**Gottlieb Pinball Classics** tai žaidimas, sukurtas System 3, skirtas Nintendo Wii, Sony PlayStation 2 ir PlayStation Portable žaidimų konsolėms. Žaidimą Wii išleido Farsight Studios. Wii versija išleista tik Jungtinėje Karalystėje ir Australijoje. Apie šio žaidimo išleidimą Šiaurės Amerikoje ar kituose regionuose, nepranešama.
Kalniečiai (reikšmės)

**Kalniečiais** vadinama:

* kaimas Anykščių rajone;
* Kauno miesto dalis;
* kaimas Rokiškio rajone.
Avatar: The Last Airbender (žaidimas)

**Avatar: The Last Airbender** (Europoje – *Avatar: The Legend of Aang*, pagal Europoje rodomą TV serialą) – kompiuterinis žaidimas, sukurtas pagal . Išleistas Game Boy Advance, GameCube, Nintendo DS, PlayStation 2, PlayStation Portable, Wii, Windows ir Xbox platformoms.

Vėliau žaidimas sulaukė dviejų tęsinių – „Avatar: The Last Airbender – The Burning Earth“ ir „Avatar: The Last Airbender – Into the Inferno“.

## Žaidimo eiga
„Avatar: The Last Airbender“ žaidime galima valdyti vieną iš keturių veikėjų – Aang, Katara, Haru arba Sokka. Kiekvienas veikėjas turi specialų ginklą ir pasižymi skirtingais kovos būdus, pagal kuriuos juos galima atskirti; po kiekvieno priešininko įveikimo, veikėjas gauna naujų galių. Taip pat žaidime gausu daiktų, kurie padeda žaidėjams kovose (šarvai, kerai, išgijimo gėrimai). Žaidime galima surinkti tam tikrus daiktus ir nunešus meistrui, norint gauti unikalių daiktų.
Kalniečiai

**Kalniečiai** – Kauno miesto dalis šiaurės rytiniame pakraštyje, į šiaurę nuo Žaliakalnio ir į vakarus nuo Dainavos. Pastatyti 1975–1985 m. (architektai A. Steponavičius, G. Miškinienė, A. Krasilnikova). Bendras plotas – 78,39 ha, iš jų parko teritorijos – 14,86 ha. Susideda iš trijų mikrorajonų. Vyrauja daugiaaukščiai namai. Yra LSMUL Kauno Klinikos, keli prekybos centrai, VDU „Rasos“ gimnazija, Kauno Antano Smetonos gimnazija, Kalniečių poliklinika, Kalniečių parkas su tvenkiniu.

## Istorija

XIX a. viduryje nutiesus plentą Kaunas–Ukmergė, abipus jo buvo pradėti statyti gyvenamieji pastatai, vietovė vadinta ***Kalnytė***. XX a. pradžioje pastatytas VII Kauno fortas.

1954 m. įkurta biblioteka, vėliau darželis-mokykla, 3 lopšeliai-darželiai, silpnaregių mokykla internatas, vaikų globos namai, neprigirdinčiųjų internatinė mokykla.

1980 m. pastatytas prekybos centras „Vitebskas“ (architektai V. Juršys, V. Paipalas; dabartinis „Iki“), 1986 m. – „Kalniečiai“ (architektas E. Miliūnas).

## Architektūra

Vyrauja vadinamosios Kauno serijos 5, 9 ir 12 aukštų surenkamieji stambiaplokščiai gyvenamieji namai. Reikšmingiausia tuometinė naujovė – kompozicinis namų sutelkimas aplink pėsčiųjų gatves – kiemus. Jos veda į prekyvietes, autobusų ir troleibusų stoteles, mokyklas, vaikų darželius. Namai kiemo fasadais priartinti vienas prie kito. Savitų bruožų Kalniečiams suteikia namų numeracija ir gatvių pavadinimų užrašai: namų numeriai dideli (3×4 m), kiekvienoje gatvėje skirtingos spalvos.

Pagal tipinius projektus pastatytos 3 vidurinės mokyklos, 7 vaikų lopšeliai ir darželiai, pagal individualų projektą pastatytas prekybos centras „Vitebskas“ (1980 m., architektai V. Juršys, V. Paipalas), parduotuvė „Šiaurinė“, vienas didžiausių tuo metu prekybos centrų Baltijos šalyse „Kalniečiai“ (1981–1988 m., architektas E. Miliūnas). 1984 m. rajono centro vietai pabrėžti, jo erdvinei ir tūrinei struktūrai paįvairinti prie „Vitebsko“ prekybos centro pagal individualų projektą pastatyti trys 16 aukštų 90 butų gyvenamieji namai (architektas E. Andrašius). 1985 m. įrengta 5 ha aikštė su skveru, baseinu ir naktį apšviečiamais fontanais (architektas V. Juozaitis).

1983 m. Kalniečių gyvenamojo rajono kūrėjams paskirta TSRS Ministrų Tarybos premija už geriausią projektą ir jo įgyvendinimą.

## Gyventojai

## Šaltiniai
Riazanė

**Riazanė** () – miestas Rusijoje, Riazanės srities centras. 2021 m. duomenimis, Riazanė yra 32-as pagal gyventojų skaičių Rusijos miestas ir 87-as Europos žemyno miestas – 2021 m. gyveno 534 801 žmonių.

Miestas yra 200 km į pietryčius nuo Maskvos, per jį teka upė Oka. Į pietryčius nuo Riazanės yra Turlatovo oro uostas. Yra aviacijos akademija.

## Istorija

Pirmą kartą paminėta ***Pereslavlio*** pavadinimu. 1237 m. miestas buvo mongolų visiškai sunaikintas. 1858–1860 m. Riazanės vice–gubernatorius buvo žymus rusų rašytojas Michailas Saltykovas–Ščedrinas. Antrojo pasaulinio karo metu miestas buvo bombarduotas. Riazanėje buvo kuriama Lenkijos armija TSRS. Po karo miestas tapo pramonės centru.

## Sportas
* FK Riazanė (futbolo klubas);
* „Spartako“ stadionas, kurio talpa 6,5 tūkst. žiūrovų;

## Susigiminiavę miestai
*  Lovečas, Bulgarija, nuo 1964 m.
*  Miunsteris, Vokietija, nuo 1989 m.
*  Bresjuiras, Prancūzija, nuo 1997 m.
*  Siudžou, Kinija, nuo 1998 m.
*  Alesandrija, Italija, nuo 2006 m.
*  Mazovijos Ostruva, Lenkija, nuo 2008 m.
*  Naujasis Atonas, Abchazija, nuo 2008 m.
*  Brestas, Baltarusija, nuo 2014 m.

## Miestai partneriai
*  Kruševacas, Serbija, nuo 2000 m.
*  Omišas, Kroatija
*  Jerevanas, Armenija, nuo 2015 m.
*  Genuja, Italija, nuo 2016 m.
*  Kaluga, Rusija, nuo 2019 m.

## Taip pat skaityti
* Pagal gyventojų skaičių didžiausių Europos miestų sąrašas

## Nuorodos
* Oficialus miesto tinklalapis 
* Miesto istorija
Nedždas

**Nedždas** () – istorinis Arabijos regionas, esantis pusiasalio centrinėje dalyje, Saudo Arabijoje. Vakaruose jis susisiekia su Hidžazo regionu, o rytuose už dykumos yra Bachreino regionas.

## Geografija

Didžiąją regiono dalį užima Nedždo plynaukštė, kurios aukštis 762-1525 m. Iš vakarų ją supa kalnai, o iš kitų trijų pusių - dykumos (Nefudo dykuma šiaurėje, Dahnos dykuma rytuose, Rub al-Chalio dykuma pietuose). Teritorijoje vystoma gyvulininkystė ir oazinė žemdirbystė.

Nedždo plotas 1,1 mln. km², gyvena apie  4 mln. gyventojų. 

## Istorija

XVIII a. musulmonai vahabitai įkūrė Nedždo emyratą, kuris XX a. tapo kuriamos Saudo Arabijos centru su sostine Rijadu.

## Nuorodos
* Žemėlapis
Hidžazas

**Hidžazas** (arab. الحجاز‎ al-Ḥiǧāz) – istorinis Arabijos regionas, to paties pavadinimo provincija Saudo Arabijos vakaruose. Išvertus iš arabų kalbos, pavadinimas reiškia "riba". Jis yra tarp Tihamaho ir Nedžo regionų.

## Geografija
Regiono plotas yra apie 300 000 km² ir apima šiaurės vakarinę Arabijos pusiasalio dalį iki Jemeno kalnų, o naujesniais laikais dažnai ir iki Asiro.

Hidžazas - kalnuota teritorija, kurios didžiumą užima Saravato kalnai.

## Istorija
Hidžazas yra pats svarbiausias istoriškai Arabijos regionas. 

Šiaurinė regiono dalis priklausė romėnų Arabijos provincijai.

VII a. čia susiformavo islamas, Mahometas padėjo pamatus Kalifatui.

Nuo 1517 m. priklausė Osmanų imperijai. 1916 m. formaliai tampa nepriklausoma Hidžazo karalyste, kol 1925 m. *Abdul Azizas ibn Saudas * iš Nedžo užkariavo, ir Hidžazas 1932 m. tapo Saudo Arabijos dalimi su sostine Meka.

## Kultūra ir identitetas
Vietiniai žmonės yra arabai, kurie puoselėja gana savitą identitetą bei kultūrą. Jų dialektas vadinamas *hidžazi*, jie dėvi nacionalinius rūbus.

## Miestai
* Džida
* Meka
* Medina
* Taifas
* Abha
* Janbu
## Nuorodos
Kražantė

**Kražantė** – upė Žemaitijoje, Telšių ir Kelmės rajono savivaldybių teritorijoje; Dubysos dešinysis intakas.

## Geografija
Prasideda Žemaičių aukštumoje, Girgždūtės kraštovaizdžio draustinyje, prie Pagirgždūčio ir Vašilėnų, 9 km į pietryčius nuo Varnių, netoli Girgždūtės kalvos. Nuo versmių iki Kuprės teka vaizdingomis apylinkėmis į pietryčius, žemiau, iki pat žiočių – į šiaurės rytus. Įteka į Dubysą 101 km nuo jos žiočių, ties Burbaičiais ir Padubysiu.

Žymesni tiltai, pasroviui: Katiliškės tiltas, Kelmės tiltas, Kražantės užtvankos tiltas, Burbaičių pėsčiųjų tiltas. 

Intakai:
* dešinieji: Lyšupis, Malkupis, Eglyšė, Šlaunis, Gumyžla;
* kairieji: Grabikė, Šaka, Kalnyčia, Obelynė, Kuprė, Vėgėlė, Vilbėnas.

Žemupyje įsteigtas Kražantės hidrografinis draustinis. Jo teritorijoje – gražus „laukinis“ slėnis, gausu rėvų, didelių akmenų. Teka pro Burbaičių piliakalnį. Ties Kelme upėje įrengtas 5 ha tvenkinys.. Pluskiuose (47 km nuo žiočių) nuo 1971 m. veikia hidrometrinė stotis.

Svarbesnės gyvenvietės prie Kražantės: Vašilėnai, Sendvariai, Gorainiai, Petrališkė, Kražiai, Griniai, Pakražantis, Šimaičiai, Rikantai, Kelmė, Kukečiai.

## Hidrologija
Aukštupyje vaga iki 4 m pločio, nuo Šakos iki Kuprės reguliuota, plotis 10–23 m, gylis 2,1–3,2 m. Nuo Kuprės iki žiočių vaga labai vingiuota, plotis 6–12 m, gylis 1–1,5 m. Vidutinis nuolydis 1,03 m/km. Srovės greitis 0,1 m/s, žemupyje 0,2–0,3 m/s. Žemupyje slėnis gilus, šlaitai statūs, 6–20 m., vietomis 30 m aukščio. Debitas ties Pluskiais: vidutinis metinis 2,3 m³/s, didžiausias – m³/s, minimalus – 0,1 m³/s (vasarą), 0,021 m³/s (žiemą). Vandens lygio svyravimo amplitudė 1,5–1,9 m. Vidutinis debitas žiotyse 3,52 m³/s. 

## Etimologija

Kražantės upėvardis kildinamas nuo Kražių miestelio („Kražių upė, kražinė, kražiškė“), nors kai kurie šaltiniai nurodo atvirkščiai, kad miestelio vardas kilęs nuo upės.

## Šaltiniai
Blusvabaliai

**Blusvabaliai** (*Throscidae*, sin. *Trixagidae*) – vabalų (*Coleoptera*) šeima, kuriai priklauso smulkūs vabalai. Priešnugarėlė nejudama, standžiai prigulusi prie antsparnių. Antenos pjūkliškos arba su trinare buožele.

Aptinkami miškuose ant žolinių augalų, po dumblių sąnašomis jūros krantuose. Vabalai vystosi trūnijančioje lapuočių medžių medienoje.

Pasaulyje yra apie 150 rūšių, Lietuvoje – apie 5 rūšys.

## Nuorodos
* THROSCIDAE 
* Costa Rican Throscidae
Mandala

**Mandala** ( 'ratas, žiedas') Indijos religijose – apskritimo arba kvadrato formos geometrinė kompozicija, simboliškai vaizduojanti tam tikrą dvasinę, kosminę arba psichologinę tvarką. Ją sudaro kvadratai, koncentriniai ratai, susijungę trikampiai, besitelkiantys apie centrinį tašką. Mandala gali būti tiek abstrakti, tiek vaizduojanti dievybes. Ji gali būti piešta ant medžiagos ar supilta iš spalvoto smėlio, smulkinto marmuro, maltų ryžių, brangakmenių. Smėlio mandala sunaikinama iš sykio norint pabrėžti materialaus pasaulio laikinumą.

Plačiausiai naudojama hinduistinėje ir budistinėje tantroje kaip pagalbinė priemonė medituojant, sutelkiant sąmonę. Medituojant mandala gali būti vizualizuojama ir be išorinio pavaizdavimo. Mandaloje simboliškai atsispindi visos visatos arba atskirų jos dalių pilnatvė. Mandaloms artimos jantros, naudojamos kaip dievybių atspindžiai hinduistiniame tantrizme. Mandalų kūrimo praktika susiklostė hinduizme (mandalos aprašytos agamose – tradicinių doktrinų traktatuose), įsitvirtino ir labiausiai paplito Tibeto budizme.

Pagrindinės geometrinės sudedamosios mandalos arba jantros dalys yra: taškas (bindus) centre, apskritimas, kvadratas, simbolinis lotoso lapelių vainikas, trikampis.

Mandalai artimų struktūrų aptinkama ir kitų tradicijų mene.

## Mandala ir psichoanalizė
Psichoanalitikas Karlas Gustavas Jungas laikė mandalą „pasąmoninio „aš“ atspindžiu“ ir manė, kad mandalų piešimas jam leidžia išsiaiškinti emocines problemas bei siekti asmenybės pilnatvės. Jis kasdien savo bloknote nupiešdavo po mandalą, nes pamatė, kad kiekvienas piešinys atspindi jo vidinį gyvenimą tuo momentu. Jis pradėjo mandalą naudoti kaip priemonę fiksuoti savo „psichinę transformaciją“. K. Jungas mandalą vertino kaip archetipinį modelį, kurio pagalba žmogus gali saugiai pažvelgti į savo pasąmonę, siekdamas rasti kelią į vidinės visatos centrą. Mandala padeda žmogui peržiūrėti, iš naujo pergrupuoti ir susidėlioti tai, kas chaotiškai ir neharmoningai yra išbarstyta aplink šį jo vidinį centrą. K. Jungas priėjo prie išvados, kad mandala gali padėti susisiekti su asmenybės centru siekiant pažinti kiekvieno asmens unikalų individualumą, ir šią idėją panaudojo savo gydymo praktikoje.


Painted 19th century Tibetan mandala of the Naropa tradition, Vajrayogini stands in the center of two crossed red triangles, Rubin Museum of Art.jpg|XIX a. tibetietiška Vadžrajoginės mandala
Sri Yantra 256bw.gif|Hinduistinė Šri jantra su mandala viduje
Chenrezig Sand Mandala.jpg|Smėlio mandala
Woodland fairylodge 600.jpg|Šiuolaikinė mandala, sudaryta iš medžio grybo nuotraukų


## Šaltiniai
Medienvabaliai

**Medienvabaliai** (*Eucnemidae*) – vabalų (*Coleoptera*) šeima, kuriai priklauso smulkūs ir vidutinio dydžio vabalai. Antenos 11-narės, pjūkliškos ar šukiškos. Pilvelio sternitai lankstūs.

Vabalai aptinkami medienoje ar ant žiedų. Lervos vystosi trūnijančioje medienoje.

Pasaulyje yra apie 1600 rūšių. Lietuvoje – apie 8 rūšys.

## Nuorodos
* Family Eucnemidae 
* EUCNEMIDAE
Spektroskopas

**Spektroskopas** – prietaisas stebėti spektrui.

Jį sudaro du lęšiai, tarp kurių yra prizmė. Spinduliai, patekę į pirma lęšį, yra sufokusuojami į prizmę, kurie paskui lūžta ir sudaro spalvotą juostą. Ją galima pamatyti per antrąjį lęšį. Pirmas vamzdis vadinamas kolimatoriumi ( – nukreipiu tiesiai, taikau), o antrasis vamzdis – žiūronu.

Spektroskopas sudarytas iš dviejų vamzdžių su glaudžiamaisias lęšiais ir tarp jų įtaisytos trikampės stiklinės prizmės.
Nendriavabaliai

**Nendriavabaliai** (*Elmidae*) – vabalų (*Coleoptera*) šeima, kuriai priklauso smulkūs vabalai. Kūnas 1-11 mm ilgio, cilindriškas arba suplotas. Apatinė kūno pusė su plaukelių juostomis – plastronais, tarp kurių sukaupiamos oro atsargos, todėl vabalai gali ilgai išbūti po vandeniu.

Gyvena šaltuose, srauniuose upokšniuose. Lervos ir vabalai ropoja kabindamiesi stipriais nagais už vandenyje augančių augalų, akmenų ar dugno. Minta smulkiais dumbliais.

Pasaulyje yra apie 1100, Lietuvoje – apie 12 rūšių.

## Nuorodos
* ''Elmidae''
* Family Elmidae – Riffle Beetles
* ELMIDAE
Rio Turbijas

**Jasimientos Rio Turbijas** () arba **Rio Turbijas** (*Río Turbio*) – miestas Argentinoje, Santa Kruso provincijos pietvakariuose, Guer Aikės departamente, Čilės pasienyje, 220 km į vakarus nuo Rio Galjegoso.

Miestas pradėjo formuotis 1943 m. Patagonijos Anduose radus akmens anglių telkinių. Anglims gabenti nutiestas geležinkelis į Rio Galjegosą. Pradėjo veikti nuo 1951 m. Dauguma miesto gyventojų dirba anglių pramonėje. Keliai į Rio Galjegosą ir Perito Moreną.

Rio Turbijuje kasmet gruodžio 4 d. švenčiama angliakasių diena. Yra angliakasybos muziejus. Slidinėjimas kalnuose.

## Šaltiniai

## Nuorodos
* Turistinė apžvalga
El Kalafatė

**El Kalafatė** () – miestas Argentinoje, Santa Kruso provincijos pietvakariuose, pietiniame Archentino ežero krante, 320 km į šiaurės vakarus nuo Rio Galjegoso. Lago Archentino departamento centras.

Miestelis pradėjo kurtis XX a. pradžioje vystant vilnos pramonę. Oficialiai įkurta 1927 m. Pavadinimas kilo nuo *[[Berberis buxifolia]]* krūmo, vadinamo kalafate. 1946 m. El Kalafatėje įkurta Ledynų nacionalinio parko administracija. Tuo metu gyvenvietėje gyveno apie 100 gyventojų. Pradėjus vystytis turizmui regione, El Kalafatė išaugo.

Keliai į Puerto Santa Krusą, Rio Galjegosą, Perito Moreną, Los Glaciares nac. parką. Šalia miesto yra tarptautinis El Kalafatės oro uostas (skrydžiai į Buenos Aires, Trelju).

El Kalafatėje yra turizmo aptarnavimo infrastruktūra: viešbučiai, restoranai, parduotuvės. Iš čia organizuojamos kelionės po Ledynų nacionalinį parką.

## Šaltiniai

## Nuorodos
* Turistinė apžvalga
* El Calafate
* Miesto portalas
Tyus Edney

**Tyus Edney** (g. 1973 m. vasario 14 d. Gardenijoje) – buvęs JAV krepšininkas, treneris.

2008 m. birželio mėn. Mariupolio „Azovmaš“ klubas nutarė nepratęsti sutarties su T. Edney. 2008 m. lapkričio 18 d. žaidėjas pasirašė sutartį su Sevilijos „Caja San Fernendo“ ekipa.

2010 m. rugpjūčio 2 d. tapo UCLA universiteto vyrų krepšinio komandos sporto operacijų vadovu.

T. Edney ūgis yra 178 cm, svoris 80 kg. Žaidė įžaidėjo pozicijoje.

## Pasiekimai

* 1995 m. NCAA čempionas
* 1999 m. NEBL čempionas
* 1999 m. LKL čempionas
* 1999 m. Eurolygos čempionas
* 1999 m. Eurolygos finalo ketverto naudingiausias žaidėjas
* 1999 m. Europos Visų žvaigždžių rungtynių naudingiausias žaidėjas
* 2000, 2002, 2003, 2004 m. Italijos krepšinio taurės laimėtojas
* 2002, 2003 m. Italijos čempionas
* 2003 m. Italijos krepšinio taurės varžybų naudingiausias žaidėjas
* 2006 m. Graikijos vicečempionas

## Šaltiniai
Eduardo Cota

**Eduardas Enrikė Kota** (*Eduardo Enrique Cota*, g. 1976 m. gegužės 19 d.) – Jungtinių Amerikos Valstijų krepšininkas, rungtyniavęs įžaidėjo pozicijoje.

Per savo karjerą rungtyniavo JAV, Belgijos, Rusijos, Ispanijos, Izraelio, Lenkijos klubuose, kelis sezonus atstovavo Kauno „Žalgiriui“.

Kadangi E. Kota gimė panamiečių šeimoje, todėl atstovavo Panamos rinktinei (su ja dalyvavo 2006 m. pasaulio krepšinio čempionate.

## Pasiekimai

* 1997 m. išrinktas į pirmąją NCAA komandą
* 2000 m. NCAA finalo ketverto dalyvis
* 2002 m. Belgijos čempionas
* 2003, 2004 m. LKL čempionas
* 2005 m. FIBA Europos Lygos čempionas
Žiedvabaliai

**Žiedvabaliai** (*Lycidae*) – vabalų (*Coleoptera*) šeima.

## Požymiai

Žiedavabaliams priklauso vidutinio dydžio ir smulkūs vabalai (3 mm – 80 mm dydžio). Kūnas nuo stipriai paplokščio iki lengvai pusapvalio, antsparniai purpuriškai raudoni. Kūno danga mažai chitinizuota. Antsparniai ryškūs. Kai kurioms rūšims būdingas ryškus seksualinis dimorfizmas.

## Gyvenimo būdas

Aptinkami pamiškėse, miško aikštelėse, pievose. Aktyvūs dieną ir prieblandoje, mėgsta saulėtas vietas. Tupia ant įvairių žiedų, kurių nektaru minta. Lervos vystosi trūnijančioje medienoje, senuose kelmuose, rąstuose.

## Paplitimas

Pasaulyje yra apie 3000 rūšių. Europoje yra 12 rūšių, Vidurio Europoje – 9, Lietuvoje aptinkamos 6 rūšys:

Tikėtina, jog Lietuvoje dar gyvena ir *[[Platycis cosnardi]]*, kadangi šis vabalas aptiktas kaimyninėse šalyse.

## Nuorodos
* Lycid Beetles – FAMILY LYCIDAE
* Family Lycidae – Net-winged Beetles
* Atlas of net-winged beetles (Lycidae) of Russia
Javiečių kalba

**Javiečių kalba** (*Basa Jawa, Basa Jawi*) – viena labiausiai paplitusių austronezinių kalbų šeimos kalbų. Kalbama Javos ir kitose Indonezijos salose.

Nors javiečių kalbą vartoja beveik pusė Indonezijos gyventojų, ji neturi valstybinės kalbos statuso (valstybinė Indonezijos kalba yra indoneziečių kalba). Anksčiau tai buvo Olandų Indijos valstybinė kalba.

Javiečių kalba žinoma nuo 1 tūkstantmečio. Literatūra javiečių kalba – seniausia ir turtingiausia Indonezijoje.

## Nuorodos
*
Lepšiai (Šiauliai)

**Lepšiai** – Šiaulių miesto rytinės dalies rajonas, esantis 3 km nuo miesto centro, prie kelio į Radviliškį ir pakeliui į Salduvės kalną.

## Geografija

Ribojasi šiaurėje su Salduvės parku, rytuose su Aleksandrija, pietuose su Zokniais, vakaruose su Šimše. Rajonas kalvotas, šiaurinėje pusėje buvusios pelkės. Kalvose trykšta keliolika šaltinių, kurių vandenys suformuoja Švedės upelio aukštupį.

## Istorija

Rajono teritorijoje žmonių gyventa jau VIII–IX a. Tai rodo senkapio, kurį tyrinėjo archeologas Balys Tarvydas radiniai, dabar saugomi Aušros muziejuje.

Dabartinė gyvenvietė pradėta formuoti 1832 m., kai grafas Nikolajus Zubovas, nusipirkęs kaimo dalį, joje pradėjo statyti Aleksandrijos dvarą. Visi į dvaro teritoriją patekę valstiečių ūkiai buvo nugriauti, jiems pastatyti namai arčiau Šiaulių.

Po 1996 m., suteikus sklypus buvusiems žemės savininkams gyvenvietė pradėjo plėstis. Tačiau jos plėtra ribota, nes beveik visa ji patenka į vandenvietės apsaugos zoną.

## Gyventojai

## Vandenvietė

1930–1932 m. inžinierius Steponas Kairys, projektuodamas Šiaulių miesto vandentiekį, atkreipė dėmesį į Lepšių šaltinius. Atlikus jau pirmuosius gręžinius buvo rastas geros kokybės vanduo, kurį nuspręsta panaudoti miesto aprūpinimui geriamuoju vandeniu. Vandenvietė įrengta 1939 m., bet vandentiekis baigtas statyti tik 1943 m. Vandenvietę eksploatuoja UAB „Šiaulių vandenys“, ją sudaro 20 gręžinių, kurių gylis nuo 165 iki 205 m. Vandenvietės galingumas – 20 000 m³ per dieną.

## Šaltiniai
Sraigvabaliai

**Sraigvabaliai** (*Drilidae*) – vabalų (*Coleoptera*) šeima. Patinų kūnas minkštas, antenos šukiškos ir atokiau viena nuo kitos, išaugusios prieš akis. Patelės besparnės, panašios į lervas, išskiria stiprų puvėsių kvapą, kuriuo vilioja patinus.

Lervos grobuoniškos, minta sraigėmis ir vystosi jų kiautuose.

Pasaulyje 4 gentys, apie 80 rūšių. Europoje žinomos 2 rūšys. Lietuvoje ieškotina viena rūšis – **paprastasis sraigvabalis** (*Drilus concolor*).

## Nuorodos
* Fam. Drilidae 
* DRILIDAE 
* Атлас дрилид (Drilidae) России – проект А.Г.Кирейчука и А.Геррманна (A. Herrmann)
Sulavabaliai

**Sulavabaliai** (*Nosodendridae*) – vabalų (*Coleoptera*) šeima. Kūnas išgaubtas, kiaušiniškas. Galva ištįsusi į priekį ir iki akių pasislėpusi po priešnugarėle. Antenos 11-narės, su trinare buožele.

Paplitę lapuočių miškuose ant senų lapuočių medžių kamienų prie ištekančių sulčių.

Pasaulyje yra apie 30 rūšių. Lietuvoje paplitusi viena rūšis – paprastasis sulavabalis (*Nosodendron fasciculare*).

## Nuorodos
* Fam. Nosodendridae 
* British Insects: the Families of Coleoptera : *Nosodendridae*
* Атлас семейства Nosodendridae фауны России
Voravabaliai

**Voravabaliai**, lietuviškoje entomologinėje literatūroje dar kitaip vadinami **apsimetėliais** (*Ptininae*) – skaptukų (*Anobiidae*) pošeimis, kuriam priklauso smulkūs vabalai su ilgomis siūliškomis ar kiek pjūkliškomis 11-narėmis antenomis, kurios priesegtos tarp akių. Priešnugarėlė žymiai siauresnė už antsparnius. Kūnas išgaubtas, šiek tiek priemena vorą. Pabaidyti vabalai pritraukia kojas ir sustingsta, apsimesdami negyvi.

Lervos gyvena sausoje medienoje, auglinės ir gyvūninės kilmės produktuose. Vabalai aptinkami sandėliuose, svirnuose, gadina maisto produktus.

Pasaulyje yra apie 600 rūšių. Lietuvoje yra apie 12 rūšių. 

## Nuorodos
* Fam. Ptinidae 
* Атлас притворяшек (Ptinidae) России
* British Insects: the Families of Coleoptera:  *Ptinidae*
Pievavabaliai

**Pievavabaliai** (*Melyridae*) – vabalų (*Coleoptera*) šeima, kuriai priklauso smulkūs ir vidutinio dydžio vabalai. Kūnas minkštas, ryškiaspalvis, viršutinė pusė taškuota.

Aptinkami pievose, aikštelėse, miško pakraščiuose. Tupia ant įvairių augalų žiedų. Lervos grobuoniškos, minta kenkėjiškų vabalų lervomis.

Pasaulyje yra apie 1600 rūšių. Lietuvoje randama apie 12 rūšių.

## Nuorodos
* Family Melyridae – Soft - winged Flower Beetles
* Soft - winged Flower Beetles – Melyridae
* Атлас семейства Melyridae фауны России
Balnavabaliai

**Balnavabaliai** (*Lyctidae*) – vabalų (*Coleoptera*) šeima, kuriai priklauso smulkūs vabalai. Kūnas pailgas, tamsus. Antenos 11-narės, su dvinare buožele. Antsparniai su taškų eilėmis, plaukuoti.

Lervos gyvena įvairių lapuočių medžių džiūstančioje ar sausoje medienoje. Vabalai kiaušinėlius deda į medienos plyšius.

Pasaulyje yra apie 70 rūšių. Lietuvoje paplitusi viena rūšis – **lygiašonis balnavabalis** (*Lyctus linearis*).

## Nuorodos
* Splintholzkäfer (Lyctidae)
* British Insects: the Families of Coleoptera:  *Lyctidae*
Alytus (reikšmės)

**Alytumi** vadinama:

* miestas Lietuvoje;
* kaimas Alytaus rajone;
* krateris Marse;
* krepšinio klubas.
Verduliai

**Verduliai** – kaimas Šiaulių rajono savivaldybėje, į pietus nuo Šiaulių miesto centro. Šiaurės rytinė dalis kaimo įtraukta į miesto administracines ribas 1961 m. Dalyje po 2–3 ha išdalytų sklypų vykdoma mažaaukštė gyvenamoji statyba. Išlikusios senos kaimo kapinaitės, kuriose yra XVIII a. palaidojimų.

## Etimologija

Pavadinimas kilęs nuo aplink kaimą tvyrojusiose priepelkėse gurgėjusių šaltinių – verdenių. Šiuo metu, po daugkartinių nusausinimų jos beveik išnykusios, likusi tik dalis prie Rėkyvos ežero.

## Istorija

Kaimas žinomas nuo 1526 m., kai jis ir jo gyventojai buvo padovanoti Šiaulių bažnyčiai. 1961 m. dalis kaimo perduota Šiaulių miestui.

## Gyventojai

1923 m. kaimas, kuriame gyveno 43 vyrai ir 65 moterys, priskirtas Šv. Jurgio parapijai.

## Šaltiniai
Verduliukai (Šiauliai)

**Verduliukai** – Šiaulių miesto pietinės dalies rajonas, esantis 4 km nuo miesto centro. Buvusio kaimo dalis į miesto administracines ribas įtraukta 1961 m., kita dalis liko Šiaulių rajono administracinėje priklausomybėje.

## Istorija

Kaimas žinomas nuo 1526 m., kai jis ir jo gyventojai buvo padovanoti Šiaulių bažnyčiai. 1923 m. kaimas, kuriame gyveno 43 vyrai ir 65 moterys priskirtas Šv. Jurgio bažnyčios parapijai.

Per Verduliukus suplanuotas nutiesti pietinis Šiaulių miesto aplinkkelis, kuris leis integruoti į miestą ir sklypus, išdalytus buvusiems žemės savininkams. Dalyje sklypų vykdoma mažaaukštė gyvenamoji statyba.

### Pavadinimo kilmė

Pavadinimas kilęs nuo Verdulių kaimo pavadinimo. Šiuo metu, po daugkartinių nusausinimų čia buvusios pelkės beveik išnykusios, likusi tik dalis prie Rėkyvos ežero.

## Šaltiniai
Pabaliai (Šiauliai)

**Pabaliai** – Šiaulių miesto dalis, esanti 3 km į pietryčius nuo miesto centro, ties Pabalių gatve.

## Etimologija

Pavadinimas kilęs nuo balų, supusių šį buvusį kaimą.

## Geografija

Šiaurėje rajono riba eina geležinkelis, skiriantis nuo buvusio Rėžių kaimo ir Šimšės, rytuose ribojasi su Zokniais, pietuose su Piktmiškiu, vakaruose su Verduliais.

## Istorija

1923 m. rajonas priskirtas Šiaulių šv. Jurgio bažnyčios parapijai. Į miestą integruotas nutiesus Serbentų ir Pramonės gatves. 1996 m. Pabaliuose įsteigtas pramoninių prekių turgus.

## Gyventojai

## Šaltiniai
Smells Like Teen Spirit

**„Smells Like Teen Spirit“** (angl. *„Kvepia paaugliška dvasia“*) – daina, kurią išleido amerikiečių roko grupė „Nirvana“. Singlas buvo išleistas 1991 metais albume „Nevermind“. Jį kūrė Kurt Cobain, Krist Novoselic ir Dave Grohl, prodiusavo Butch Vig.

## Formatai ir dainų sąrašas

;UK 7" singlas (DGC 5)
# „Smells Like Teen Spirit“&nbsp;– 4:30
# „Drain You“– 3:43

;UK 12" singlas (DGCT 5)
# „Smells Like Teen Spirit“&nbsp;– 5:01
# „Drain You“&nbsp;– 3:43
# „Even in His Youth“&nbsp;– 3:03

;UK CD singlas (DGCTD 5)
# „Smells Like Teen Spirit“&nbsp;– 4:30
# „Drain You“&nbsp;– 3:43
# „Even in His Youth“&nbsp;– 3:03
# „Aneurysm“&nbsp;– 4:44

;UK picture disc 12" singlas (DGCTP 5)
# „Smells Like Teen Spirit“&nbsp;– 5:01
# „Even in His Youth“&nbsp;– 3:03
# „Aneurysm“&nbsp;– 4:44

;US 7" singlas (DGCS7-19050)
# „Smells Like Teen Spirit“&nbsp;– 4:30
# „Even in His Youth“&nbsp;– 3:03

;US CD singlas (DGCDS-21673)
# "Smells Like Teen Spirit – 4:30
# „Even in His Youth“&nbsp;– 3:03
# „Aneurysm“&nbsp;– 4:44

;US cassette singlas (DGCCS-19050)
# „Smells Like Teen Spirit“&nbsp;– 4:30
# „Even in His Youth“&nbsp;– 3:03
Gaubtavabaliai

**Gaubtavabaliai** (*Bostrychidae*) – vabalų (*Coleoptera*) šeima, kuriai priklauso smulkūs ir vidutinio dydžio vabalai. Kūnas 2,5-13 mm ilgio, cilindriškas. Priešnugarėlė išgaubta ir lyg gaubtas apdengia iš viršaus galvą. 

Lervos vystosi po džiūstančių medžių žieve, medienoje, grūdų sandėliuose.

Pasaulyje yra apie 700 rūšių, Europoje – 47 rūšys. Lietuvoje galėtų būti 1-2 rūšys.

## Nuorodos
* Coleoptera Bostrychidae
Esaulas

**Esaulas** – karinis laipsnis Rusijos kazokų kariuomenėje, nuo 1798 m. prilygintas kavalerijos rotmistrui ir pėstininkų kapitonui, o nuo 1884 m. – dabartinio majoro.

Žodis kilęs iš tiurkų *jasaul* 'viršininkas'. Pradžioje esaulai buvo vado padėjėjai, tai buvo pareigos, analogiškos adjutantui. Laipsnį kazokams įvedė Abiejų Tautų Respublikos karalius Steponas Batoras 1576 m.

Nuo XVI a. tai buvo pareigos kazokų kariuomenėje.
Egzistavo tokie esaulai:
* Generalinis esaulas (*генеральный есаул*)
* Žygio esaulas (*походный есаул*)
* Kariuomenės esaulas (*войсковой есаул*)
* Pulko esaulas (*полковой есаул*)
* Artilerijos esaulas (*артиллерийский есаул*)
* Šimtinės esaulas (*сотенный есаул*)
* Stanicos esaulas (*станичный есаул*)

Iki 1884 m. Rusijoje kapitono, rotmistro ir esaulo laipsniai buvo lygūs tarpusavyje ir žemesni už majoro.

1884 m. Rusijos armijoje buvo panaikintas majoro laipsnis, o kapitono, rotmistro ir esaulo laipsniai prilyginti buvusiam majoro laipsniui – rangų lentelėje jie pasislinko viena klase aukštyn. Taip buvo iki Rusijos pilietinio karo pabaigos. Žlugus Baltajai Armijai esaulo laipsnis dingo, kadangi laimėjusioje Raudonojoje Armijoje iš pradžių karininkų laipsnių nebuvo.

Karininkų laipsniai (ir majoro laipsnis taip pat) Raudonojoje Armijoje atsirado tik 1935 m. Esaulo laipsnis į vartoseną nebegrįžo, nes Raudonosios Armijos kazokų dalinių karininkai turėjo standartinius karininkų laipsnius, o ne atskirus kavalerijos ar kazokų karininkų laipsnius, kas buvo būdinga carinės Rusijos armijai.

## Išnašos